


Statut Saveta štampe Kosova

Ovaj Statut uređuje neprofitno udruženje Savet štampe Kosova, osnovano u skladu sa Uredbom br. 1999/22 UNMIK/REG/1999/22, dopunjena i izmenjena Zakonom br. 04/L-57 o slobodi udruživanja u nevladinim organizacijama, izmenjen i dopunjen Zakonom br. 06/L-043 o slobodi udruživanja u nevladinim organizacijama u Republici Kosovo.

PREAMBULA

Sloboda medija i sloboda izražavanja su deo osnovnih prava u svakom demokratskom društvu i osnova za omogućavanje građanima da aktivno učestvuju u demokratskim institucijama i društvenom i političkom mišljenju, kao i procesima donošenja odluka.
Štampani mediji (u daljem tekstu: mediji – koji obuhvataju novine, štampane i onlajn časopise, novinske agencije i uopšteno onlajn medije koji u svom sadržaju proizvode tekst, audio, fotografije, video i grafiku koji se prenose preko interneta koji se mogu gledati ili slušati na internetu) igraju važnu ulogu u pružanju važnih, tačnih i nepristrasnih informacija građanima.
Mediji, urednici, novinari i svi zaposleni u ovim medijima, imaju posebnu dužnost u ispunjavanju potreba društva da budu informisani, da štite osnovna ljudska prava svake osobe, kao i da poštuju istinu.
Savet štampe Kosova je samouređujuće medijsko telo koje osigurava da se ove vrednosti i Etički kodeks štampe Kosova (u daljem tekstu: Etički kodeks) primenjuju ravnopravno i za dobrobit društva i njegovih građana.

ČLAN 1. 
PRINCIPI
A. Princip neprofitnosti
1.1. SŠK ne deli neto zarade ili profit bilo kom licu.

1.2. Imovina, prihodi i profit SŠK-a koriste se za podršku njegovih neprofitabilnih ciljeva.

1.3. Imovina, prihodi i profit SŠK-a ne mogu se koristiti za direktno ili indirektno ostvarivanje koristi, nekog od osnivača, direktora, zvaničnika, člana Skupštine, zaposlenog ili donatora SŠK-a, osim naknada za lica koja obavljaju poslove za organizaciju.

1.4. Udruženje se može angažovati u privrednim aktivnostima u cilju podržavanja svojih neprofitabilnih aktivnosti u skladu sa članom 35. Zakona, pod uslovom da se prihodi koji su ostvareni putem privrednih aktivnosti koriste isključivo za ispunjavanje ciljeva navedenih u ovom Statutu.

B. Sukob interesa i obaveza na lojalnost
1.5. Nijednom članu upravnog organa nije dozvoljeno da učestvuje u razmatranju ili donošenju odluka o pitanjima u kojima on/ona ima privatne direktne ili indirektne, lične ili imovinske interese, koji utiču, mogu da utiču ili izgleda da utiču na zakonitost, transparentnost, objektivnost i njegovu/njenu nepristrasnost tokom vršenja funkcije. Članovi Skupštine mogu tražiti dodatna objašnjenja od člana protiv kojeg je podneta žalba ili od stranke koja je podnela žalbu. 

1.6. Svaka transakcija između SŠK-a i članova, zaposlenih, članova Saveta ili povezanih organizacija vrši se prema tržišnoj vrednosti ili po uslovima povoljnijim za SŠK.

1.7. Svi članovi i drugi zaposleni SŠK-a, su dužni da budu lojalni prema Savetu, da čuvaju tajnost ne javnih informacija i interese SŠK-a, kao i da izvršavaju svoje obaveze i odgovornosti u poverenju i pažljivo.
C. Finansijske transakcije SŠK-a
1.8. Svi prihodi i troškovi Saveta se sprovode kroz finansijske institucije koje su licencirane od strane CBK-a na bankovnim računima otvorenim u ime Saveta, osim izuzetaka dozvoljenih zakonodavstvom na snazi. 

D. Zabrana prikupljanja fondova, kampanji i podržavanja kandidata i političkih stranaka
1.9. SŠK se ne može angažovati na prikupljanju fondova ili u kampanjama za podržavanje političkih stranaka ili kandidata za političke funkcije niti mogu predlagati, registrovati ili na bilo koji način podržavati kandidate za političke funkcije.
ČLAN 2.
SVRHA
1.1. [bookmark: _Hlk177204747]Svrha ovog Statuta je uređenje statusa, način organizovanja, delovanja, nadležnosti SŠK-a u vezi sa samouređenjem medija, u donošenju, promovisanju i primeni Kodeksa štampe Kosova uspostavljajući standarde za prijem, odgovornost i isključenje svojih članova.

1.2. SŠK će pratiti primenu najviših standarda za novinarstvo definisanih i promovisanih Etičkim kodeksom i blisko će sarađivati sa medijima na stalnom unapređenju profesionalizma medija i medijskih radnika.
ČLAN 3.
DELOKRUG SŠK-a
1.1. Stalno stručno usavršavanje medija i medijskih radnika;

1.2. Sprovođenje Etičkog kodeksa od strane svih članova i nečlanova;

1.3. Rešavanje žalbi protiv medija (pored medija definisanih ovim statutom, SŠK se bavi i sadržajem koji se proizvodi u obliku teksta, audio zapisa, fotografije, video ili grafika koji se prenosi putem društvenih mreža i drugih odgovarajućih medijskih platformi);

1.4. Praćenje primene standarda za novinarstvo na Kosovu;

1.5. Posvećenost slobodi medija i slobodi izražavanja, uključujući, ali ne ograničavajući se na, angažovanje SŠK-a u edukaciji javnosti o Etičkom kodeksu, medijskom obrazovanju, zaštiti i pomoći članovima SŠK-a, stvaranje izvora finansiranja i medijsku podršku i zalaganje za medijska prava i slobodu izražavanja

1.6. Organizovanje predavanja, konferencija, simpozijuma na nacionalnom i međunarodnom nivou iz oblasti medijske odgovornosti; 

1.7. Izvođenje principijelnih stavova o načinu izveštavanja o određenim pitanjima;

1.8. Saradnja sa domaćim i međunarodnim medijskim organizacijama u cilju kontinuiranog podizanja profesionalizma medija, medijskih radnika i svih pitanja vezanih za interese medija i medijskih radnika.

ČLAN 4.
NAZIV, MESTO
1.1.  Savet štampe je nevladina organizacija prema definiciji datoj u članovima 16. i 20. Zakona br. 06/L-043 o slobodi udruživanja u nevladinim organizacijama u Republici Kosovo koja sprovodi Statut, Etički kodeks, Poslovnik o radu i zakonodavstvo.

1.2.  Pun naziv organizacije je: Këshilli i Mediave të Shkruara të Kosovës/Press Council of Kosovo/Savet štampe Kosova (u kraćem obliku: „Savet štampe“). Skraćenica organizacije je na tri jezika: KMSHK na albanskom, PCK na engleskom i SŠK na srpskom. 

1.3.  Sedište Saveta štampe je u Prištini, Republika Kosovo.

1.4.  Fiskalna godina je ista kao i kalendarska godina.


ČLAN 5.
ČLANSTVO
1.1. Članovi SŠK-a su potpisnici ovog Statuta, odnosno mediji koje predstavljaju glavni i odgovorni urednici medija ili osobe koje oni delegiraju.

1.2. Mediji postaju članovi SŠK-a nakon ispunjavanja sledećih uslova:

1.2.1. Član mora biti iz oblasti medija (mediji: prema definiciji u ovom Statutu);
1.2.2. Mediji koji se ne uklapaju u koncept profesionalnih i etičkih medija ne mogu biti članovi SŠK-a.
1.2.3. Član daje sve potrebne podatke i dokumenta, kao što je ime vlasnika (mediji koji posluju kao preduzeća), ovlašćeni predstavnici (za NVO-e sa medijskim delokrugom), imena uredničkog osoblja (glavnog i odgovornog urednika i ostalih urednika), e-mail, broj telefona i adresu;
1.2.4. Član dostavlja kopiju registracije preduzeća ili registracije organizacije izvršene u skladu sa odredbama zakona na snazi;

1.3. Učlanjenje se vrši u skladu sa ovim Statutom;

1.4. Mediji moraju da dokažu najmanje šest meseci rada kako bi se prijavili za članstvo u SŠK-u.

1.5. Nakon primanja prijave, SŠK, Skupština stvara poseban ad-hoc mehanizam za ocenjivanje prijave.

1.6. Ovaj mehanizam će tri meseca zaredom, nakon prihvatanja prijave, nadgledati odgovarajući medij kako bi se ocenilo poštovanje standarda Etičkog kodeksa, nakon čega Skupština SŠK-a odlučuje o prihvatanju ili odbijanju prijave. Odluka se donosi prostom većinom glasova prisutnih članova Skupštine. 

1.7. Ostale procedure koje se odnose na članstvo, disciplinovanje (kao iznad) i isključenje medija iz SŠK-a, uređene su posebnom Uredbom o članstvu SŠK-a.

1.8. Član objavljuje impresum (koji uključuje adrese, kontakte, uredničko osoblje, upravno osoblje, vlasništvo medija, vlasnik medija (kod preduzeća) - ovlašćeni predstavnik za organizacije, kao i osoblje medijskih profesionalaca);

1.9. Za svaku promenu medijskih podataka, medij je dužan da pismeno obavesti SŠK u roku od mesec dana od promene i izmeni impresum; 

1.10. Član potpisuje Kodeks štampe Kosova i Statut SŠK-a;

1.11. Medij predstavlja jedan član, čak i ako isti sadrži više jedinica;

1.12. Za članstvo u SŠK-u se plaća članarina, a godišnja članarina iznosi 300 evra.

1.13. Mediji u vlasništvu političke stranke, verske zajednice, grupe ili organizacije kojom upravlja pojedinac koji drži izabranu političku funkciju ili je član izvršnog organa političke stranke ne mogu biti članovi SŠK-a;

1.14. Mediji koji su u vlasništvu ili kojima upravlja pojedinac koji je osuđen u postupku u skladu sa međunarodnim standardima za dela koja su povezana sa nasiljem ili prevarom, a za koja nisu zakonski pomilovani, ne mogu biti članovi SŠK-a.

ČLAN 6.
ODGOVORNOST I ISKLJUČENJE ČLANOVA

1.1. U slučaju da tokom kalendarske godine ne učestvuje fizički ili onlajn na sedam (7) sastanaka koje je održao SŠK, članu se automatski izriče poslednja opomena, o kojoj se obaveštavaju svi članovi, a opomena objavljuje na veb stranici SŠK-a. 

1.2. Ukoliko član medija ne prisustvuje sledećem sastanku nakon objavljivanja opomene, član se automatski isključuje.

1.3. Ukoliko nakon objavljivanja opomene medij prisustvuje sledećem sastanku, ali odsustvuje sa nekog drugog sastanka u toku kalendarske godine, član se automatski isključuje. 

1.4. U slučaju nesprovođenja tri odluke SŠK-a u vezi obrađenih žalbi, objavljivanja odluka, poboljšanja izveštavanja ili uklanjanja sadržaja i registrovanja primedbe na istom linku, članu se izriče poslednja opomena zbog povrede statuta SŠK-a. 

1.5. Ako nakon izdavanja poslednje javne opomene član izvrši nove prekršaje (čak i nesprovođenje samo jedne odluke SŠK-a tokom kalendarske godine), onda se član automatski isključuje.

1.6. Članovi koji ponavljaju povrede Etičkog kodeksa, uprkos poboljšanju izveštavanja i sprovođenja odluke SŠK-a, mogu automatski biti isključeni iz članstva SŠK-a prema kriterijumima i procedurama za isključenje iz članstva u SŠK-u, koje se uređuje Uredbom o članstvu u SŠK-u. 

1.7. Registrovanje slučajeva prekršaja do automatskog isključenja člana vrše zaposleni u Sekretarijatu SŠK-a i isto se registruje i u zapisniku sastanka SŠK-a. 

1.8. Isključeni članovi mogu ponovo da se prijave za članstvo, u skladu sa kriterijumima ovog Statuta.

1.9. Članstvo u SŠK-u prestaje: gašenjem medija, dobrovoljnim iščlanjenjem, ili odlukom SŠK-a o isključenju, neispunjavanjem propisanih kriterijuma koji su uslov za prijem u SŠK ili promenom delatnosti. Isključenje u bilo kom obliku, objavljuje SŠK.

ČLAN 7.
GRUPE
1.10. Savet štampe se sastoji od Skupštine članova Saveta štampe Kosova, sekretarijata i Žalbene komisije.
ČLAN 8.
SKUPŠTINA
A. Sastav
1.1. Skupština je najviši organ organizacije i čine je članovi koje predstavljaju glavni i odgovorni urednik, zamenik glavnog i odgovornog urednika ili nadležni urednik. 

1.2. Skupština ima predsednika, prvog potpredsednika i drugog potpredsednika. Predsednik i potpredsednici se biraju iz reda članova na jednogodišnji mandat prostom većinom glasova članova. Kako bi bio izabran za predsednika i potpredsednika Skupštine, predstavnik medija mora da bude glavni i odgovorni urednik 

1.3. Poželjno je da jedan od potpredsednika bude pripadnik manjinskih grupa. SŠK treba da uzme u obzir rodnu ravnopravnost prilikom glasanja za rukovodstvo;

1.4. Sastancima Skupštine predsedava predsednik, a u njegovom odsustvu prvi potpredsednik. U slučajevima kada su obojica odsutna, sastancima predsedava drugi potpredsednik Skupštine. U odsustvu predsednika i potpredsednika, sastancima će predsedavati predstavnik najstarijeg člana po godinama među prisutnima. 

B. Odgovornosti
1.5. Donosi i sprovodi Statut SŠK-a, Etički kodeks kao i druge normativne akte.

1.6. Odlučuje o godišnjem budžetu i usvaja izveštaj o radu i finansijski izveštaj najkasnije do 31. marta naredne godine;

1.7. Bira izvršnog direktora prostom većinom članova Skupštine. Mandat izvršnog direktora traje tri godine, uz mogućnost reizbora; 

1.8. Za izmenu/dopunu Statuta, Etičkog kodeksa, uredbi organizacije, godišnjeg izveštaja o radu i finansijskom izveštaju ili gašenje organizacije potrebna je prosta većina članova Skupštine. Izmene/dopune ovih akata glasaju se prostom većinom prisutnih. 

1.9. Skupština donosi odluke iz oblasti svog delovanja prostom većinom prisutnih članova. Ako većina nije postignuta, pravo odlučujućeg glasa ima predsedavajući sednicom Skupštine. Glasanje u Skupštini je otvoreno.

1.10. Prisutni članovi glasaju za ili protiv. Suzdržavanje nije dozvoljeno.

1.11. Skupština članova se sastaje svakog meseca. Vanrednu sednicu može sazvati 1/3 članova. 

1.12. Skupština članova može odlučivati o osnivanju ad hoc ili stalnih organa. Prilikom osnivanja, Skupština će odlučivati o pravilima rada, broju članova, sastavu i ovlašćenjima. Skupština može preneti određena ovlašćenja ovom organu.

1.13. Skupština prima dosije žalbe od Žalbene komisije, odlučuje o osnovanosti žalbe i odlučuje o tvrdnji stranke o navodnoj povredi.

1.14. Skupština ima ovlašćenja da traži od relevantnih medija da objave, isprave, uklone sadržaj i navedu primedbe u istom linku i objave na stranici odluku koju je donela Skupština.

1.15. Skupština ima ovlašćenja da prekine članstvo svakom članu u skladu sa odredbama ovog Statuta. 

1.16. Sastanci se održavaju poslednjeg četvrtka u mesecu. Sastanci se mogu održavati onlajn samo u izuzetnim slučajevima i uz prethodnu najavu predsednika Skupštine. Za određena pitanja, Skupština može zatražiti glasanje putem interneta. Kada god onlajn sastanci budu dozvoljeni, Sekretarijat SŠK-a je dužan da članovima omogući da se onlajn povežu na sastanak preko odgovarajućih platformi. Sekretarijat je dužan da prikupi i prebroji glasove svakog prisutnog člana za svako pitanje o kome se glasa. 

1.17. SŠK definiše i objavljuje žalbene procedure. Iste su priložene kao aneksi ovog Statuta.

1.18. Sednice Skupštine su javne, posebno za posmatrače medija.

ČLAN 9.
ŽALBENA KOMISIJA

1.1. Da bi se olakšao rad Skupštine članova po pitanju razrade i rešavanja žalbi, SŠK će uspostaviti stalno telo za rad i preliminarni tretman svake žalbe koju stranke podnesu SŠK-u. Ovo telo se naziva Žalbena komisija.

1.2. Žalbena komisija ne može igrati ulogu Skupštine i ne može zameniti Skupštinu u funkcijama i odgovornostima koje su propisane Statutom, ali Skupština može u svakom trenutku da delegira Žalbenoj komisiji dodatne zadatke ili odgovornosti. 

1.3. Žalbenu komisiju bira Skupština organizacije i u njenom sastavu će biti 3 člana sa pravom glasa, koji uključuju izvršnog direktora i 2 pomoćna osoblja iz Sekretarijata. Mandat članova Komisije je 3 godine od dana izbora. 

1.4. Odluke Žalbene komisije se donose većinom glasova prisutnih članova koji imaju pravo glasa. 

1.5. Skupština zadržava pravo da u svakom trenutku zatraži izveštaj o radu Žalbene komisije.

1.6. Članovi Žalbene komisije mogu biti razrešeni pre isteka mandata većinom glasova Skupštine SŠK-a, u slučaju povrede dužnosti ili radnji za koje se smatra da su u suprotnosti sa slobodom medija. 

1.7. Mandat člana Komisije prestaje: 
a) U slučaju smrti, 
b) Ostavkom, 
c) Istekom mandata;
d) Povredom radnih obaveza i 
e) Razrešenjem od strane Skupštine članova.

1.8. Žalbena komisija, nakon usvajanja ili odbijanja žalbi, dužna je da obavesti sekretarijat SŠK-a o svojoj odluci i, takođe, obavesti i Skupštinu o odlukama koje je donela. Skupština nije obavezana odlukom Žalbene komisije.

1.9. Nijednom članu Komisija nije dozvoljeno da učestvuje u raspravi ili odlučivanju o pitanjima u kojima ima direktan ili indirektan ekonomski interes. Smatra se da član Komisije ima ekonomski interes ako on/ona ili bilo koji član njegove/njene porodice ima direktan ili indirektan ekonomski interes.

ČLAN 10.
SEKRETARIJAT
A. Sastav
1.1. Sekretarijat se sastoji od izvršnog direktora i drugih zaposlenih na puno radno vreme.

1.2. Izvršni direktor i osoblje moraju biti nezavisni od stranačkog i političkog uticaja.

1.3. Pomoćno osoblje organizacije bira izvršni direktor na javnom konkursu. 

1.4. Za izbor izvršnog direktora Skupština formira ad hoc telo od 3 člana (predsednik i dva člana Skupštine), koji, nakon intervjuisanja zainteresovanih kandidata, Skupštini predstavljaju najpovoljnijeg kandidata za glasanje. 

1.5. Ugovor izvršnog direktora potpisuje predsednik Skupštine.

1.6. Ugovore zaposlenih potpisuje izvršni direktor. 

1.7. Izvršni direktor može biti razrešen sa položaja odlukom Skupštine. 

1.8. Razlog za razrešenje može biti povreda ugovora o radu i Poslovnika o radu ili drugi prekršaji koji kvare ugled i misiju SŠK-a. 

1.9. Mandat izvršnog direktora prestaje: 
a) Smrću, 
b) Ostavkom, 
c) Razrešenjem, 
d) Izvršenjem krivičnog dela (izuzev za dela učinjena iz nehata).

B. Funkcije - Sekretarijat i osoblje

1.10. Odgovorni su za administrativne poslove SŠK-a i obezbeđuju korektan i transparentan protok informacija, kao i prepisku između žalilaca i medija.

1.11. Sekretarijat funkcioniše po pravilima opisanim u ovom Statutu i Poslovniku o radu.

1.12. Priprema izveštaj o radu i finansijski izveštaj i predlaže budžet i plan rada za Skupštinu članova.

1.13. Priprema nacrte normativnih akata SŠK-a, za koje ih ovlasti Skupština.

1.14. Sprovodi odluke Skupštine.

1.15. Sekretarijat sprovodi proces stručne pomoći i podrške između podnosioca žalbe i medija protiv kojeg je uložena žalba i pismeno obaveštava Skupštinu o preduzetim radnjama.

1.16. Sekretarijat, nakon donošenje odluka u Skupštini, priprema odluke za potpisivanje od strane predsednika Skupštine.

1.17. Obavlja druge poslove prema uputstvima Skupštine i predsednika.

ČLAN 11.
FINANSIRANJE
1.1. Učlanjeni mediji finansijski doprinose budžetu SŠK-a.

1.2. Za svaku godinu ovaj doprinos iznosi 300 evra i mora biti uplaćen najkasnije do kraja juna svake godine.

1.3. Prihod SŠK-a je iz doprinosa članova, donacija i drugih zakonitih oblika.

ČLAN 12.
GAŠENJE
1.1. Udruženje može biti ugašeno odlukom dve trećine (2/3) svih članova Skupštine. 

1.2. U slučaju donošenja odluke o gašenja Udruženja, Skupština imenuje NVO ili NVO-e registrovane u Republici Kosovo, koji će naslediti preostalu imovinu i dobra nakon izmirenja dugova Udruženja. Odabrani NVO-i moraju imati istu ili sličnu svrhu kao Udruženje.


ČLAN 13.
1.1.  Ovaj Statut je na tri jezika: albanskom, srpskom i engleskom.

1.2.  Verzija na albanskom jeziku je osnovna.

Ovaj statut stupa na snagu na dan usvajanja.
Priština, 21. oktobar 2024.



